
UE a făcut economie de 10 miliarde de euro cu regenerabilele și a pierdut 
185 miliarde cu gazele scumpe 


Comisia Europeană se laudă cu faptul că accelerarea implementării capacităților 
de producţie eoliene și fotovoltaice a adus o economie Uniunii Europene de 10 
miliarde de euro. Asta în timp ce datele statistice arată că, din cauza sancţiunilor 
impuse Federaţiei Ruse, UE a plătit în plus pentru gaze 185 miliarde de euro. Cei 
mai mari câștigători din această afacere au fost Statele Unite și Marea Britanie. 


De la începutul războiului din Ucraina, UE a plătit în plus 185 de miliarde de euro pentru 
gaz din cauza propriilor sancțiuni împotriva Rusiei. Profiturile excedentare au revenit SUA 
- 53 de miliarde de euro, Marii Britanii — 27 de miliarde de euro, Norvegiei - 24 de 
miliarde de euro, Algeriei — 21 miliarde de euro, Rusiei — 14 miliarde de euro și Qatarului 
- 14 miliarde de euro. 


Cu toate acestea, în preambulul Regulamentului (UE) 2024/223, Comisia Europeană se 
laudă că implementarea accelerată a energiei din surse regenerabile a jucat un rol 
esențial în strategia Uniunii de abordare a crizei energetice și a avut o contribuţie 
esențială la creșterea securității aprovizionării și la protejarea consumatorilor împotriva 
volatilității preţurilor prin reducerea cererii globale de gaze a Uniunii. 


"În raportul său privind actualizarea pieţei energiei din surse regenerabile din iunie 2023, 
Agenţia Internaţională de Energie a estimat că prețurile medii angro ale energiei electrice 
ar fi fost cu 8 % mai mari pe toate piețele europene în 2022 în absenţa capacităţilor 
suplimentare instalate de energie din surse regenerabile. În 2022, producţia mai mare de 
energie electrică din surse regenerabile a înlocuit aproximativ 107 TWh din producţia de 
energie electrică pe bază de combustibili fosili, care este echivalentul a aproximativ 10 
miliarde de metri cubi de gaze și care a condus la economii estimate la peste 10 miliarde 
euro”, arată Comisia Europeană. 


Panică generală 


În prezent, persistă riscuri grave pentru securitatea aprovizionării cu energie a Uniunii, iar 
situația globală de pe piața gazelor rămâne foarte tensionată, atrage atenţia Comisia 
Europeană. Preţurile gazelor sunt în continuare considerabil mai mari decât înainte de 
criză, cu consecințe inevitabile asupra puterii de cumpărare a cetățenilor Uniunii și asupra 
competitivităţii întreprinderilor din Uniune. Acest lucru este accentuat de volatilitatea 
ridicată a pieței, care decurge, printre altele, din circumstanţe geopolitice tensionate. 


"Episoadele recente de volatilitate semnificativă a prețurilor din vara și toamna anului 
2023, când preţurile au crescut cu peste 50 % în câteva săptămâni, ca urmare a unor 
evenimente precum greva instalaţiilor de gaz natural lichefiat (GNL) din Australia, criza 


din Orientul Mijlociu sau perturbarea interconexiunii Balticconnector, arată că pieţele sunt 
în continuare fragile și vulnerabile la șocuri, chiar relativ mici, asupra cererii și ofertei. În 
astfel de condiţii, teama de penurie produsă chiar și de un eveniment izolat poate 
declanșa reacţii sistemice negative în întreaga Uniune, cu repercusiuni grave asupra 
preţurilor la energie. În plus, din cauza scăderii semnificative, în ultimul an, a importurilor 
de gaze transportate prin gazoducte din Rusia, disponibilitatea aprovizionării cu gaze a 
Uniunii a scăzut în mod considerabil în comparaţie cu condiţiile anterioare crizei”, se arată 
în documentul citat. 


Deficit major 


Având în vedere nivelul actual al importurilor de gaze transportate prin gazoducte, se 
preconizează că Uniunea va primi aproximativ 20 de miliarde de metri cubi de gaze din 
Rusia, cu aproximativ 110 miliarde de metri cubi mai puţin decât în 2021. Prin urmare, 
există în continuare un risc grav ca în Uniune să apară deficite de gaze, mai precizează 
Comisia Europeană. 


Potrivit Agenţiei internaţionale de Energie, echilibrul pieţei va rămâne precar în viitorul 
apropiat, în ciuda faptului că noi capacități de GNL urmează să devină disponibile din 
2025. Astfel de dificultăţi grave sunt accentuate de o serie de riscuri suplimentare, printre 
care se numără o revenire a cererii asiatice de GNL, care ar putea reduce disponibilitatea 
gazelor pe piața mondială a gazelor, o iarnă rece care ar putea duce la o creștere a cererii 
de gaze cu până la 30 de miliarde de metri cubi, condiţii meteorologice extreme care ar 
putea afecta stocarea energiei hidroelectrice și producerea energiei nucleare din cauza 
nivelurilor scăzute ale apelor, care ar conduce la creșterea subsecventă a cererii pentru 
producerea de energie pe bază de gaze, alte perturbări ale infrastructurilor critice, cum ar 
fi actele de sabotaj, precum și o deteriorare a mediului geopolitic, în special în țările și 
regiunile relevante pentru securitatea aprovizionării cu energie a Uniunii, cum ar fi 
Ucraina, Azerbaidjan și Orientul Mijlociu, se mai arată în Regulamentul UE. 


